สศอ.เตรียมปรับเป้า MPI และ GDP ใหม่ หลังเดือน ก.ย.ต่ำกว่าคาด
สศอ.เตรียมปรับเป้า MPI และ GDP ภาคอุตสาหกรรมใหม่ หลังเดือน ก.ย.ต่ำกว่าคาด
31 ต.ค. 2559

นายวีรศักดิ์ ศุภประเสริฐ รองผู้อำนวยการ สำนักงานเศรษฐกิจอุตวสาหกรรม (สศอ.) เปิดเผยว่า สศอ.อาจจะมีการทบทวนเป้าดัชนีผลผลิตภาคอุตสาหกรรม (MPI) ทั้งปี และ ผลผลิตมวลรวมในประเทศ (GDP) ของภาคอุตสาหกรรมปี 59 จากเดิมที่คาดว่า MPI ทั้งปีจะเติบโต 1-2% ส่วน GDP ภาคอุตสาหกรรมจะเติบโต 1.5-2.5% แต่ก็มั่นใจว่าทั้งปีจะยังเป็นบวก
“คงต้องทบทวนเพราะต่ำกว่าคาดการณ์อยู่พอสมควร เดือนหน้า (ต.ค.59) จะได้ตัวเลขที่ประมาณการที่ใกล้เคียงมากขึ้น คงจะเห็นชัดขึ้นแต่เป้าเดิมตอนนี้อาจจะยาก แต่เราก็ยังคงหวังทั้ง MPI และ GDP แต่จากตัวเลข 9 เดือนทำให้ MPI ทั้งปีอาจต่ำกว่าเป้าหมาย แต่ยังเป็นบวก แต่จะบวกมากหรือบวกน้อย…แนวโน้มต.ค.เราก็ยังเชื่อว่าจะขยายตัว เพราะจะเป็นช่วงที่มีการผลิตค่อนข้างสูงเพื่อส่งมอบเป็นสต็อกสำหรับขายในช่วงปลายปีของสินค้าทั่วโลก ดูจากดัชนี PMI ของต่างประเทศปีนี้ค่อนข้างดีจากปีที่แล้วที่ค่อนข้างเงียบเหงา”นายวีรศักดิ์ กล่าว
รองผู้อำนวยการ สศอ. เปิดเผยว่า ช่วงไตรมาสสุดท้ายสัญญาณการฟื้นตัวในประเทศมีทั้งอุตสาหกรรมยานยนต์ จักรยานยนต์ ประกอบกับช่วงปลายปีมีเรื่องโบนัสที่จะเข้ามาช่วยกระตุ้นกำลังการซื้อ แต่ก็อาจจะกระทบในส่วนของภาคบริการจากบรรยากาศในช่วงที่ประเทศไทยมีเหตุการณ์สำคัญเกิดขึ้น อาจจะทำให้คนซึมๆ ไม่อยู่ในอารมณ์รื่นเริง แต่ภาคการผลิตคงไม่ได้รับผลกระทบมากนัก แม้ว่าบางอุตสาหกรรมอาจชะลอไป แต่ก็อาจจะไปเพิ่มในอีกอุตสาหกรรม
นอกจากนี้ ในส่วนของเมกะโปรเจ็คที่ใกล้จะดีลจบหลายโครงการ รวมทั้งโครงการพัฒนาระเบียงเศรษฐกิจภาคตะวันออก (EEC) ที่รัฐบาลเร่งดำเนินการ หากตัดสินใจลงมือเมื่อใดก็น่าจะมีผลบวกต่ออุตสาหกรรมก่อสร้างทั้งหมด ดังนั้น จึงเชื่อว่าปีหน้าจะดีกว่าปีนี้ในเชิงภาคอุตสาหกรรม
ส่วนปัจจัยภายนอกประเทศ มองว่าเศรษฐกิจโลกเริ่มฟื้นตัวแล้ว และหากการเมืองสหรัฐฯไม่เปลี่ยนขั้ว โดยพรรคเดโมแครตยังได้รับชัยชนะในการเลือกตั้งประธานาธิบดีสหรัฐ นโยบายต่างๆ ก็คงไม่เปลี่ยนแปลง 
ด้าน นายอิทธิชัย ยศศรี ผู้อำนวยการสำนักวิจัยเศรษฐกิจอุตสาหกรรม สศอ.กล่าวว่า หากจะทำให้ MPI เติบโตในระดับ 1% ช่วง 3 เดือนสุดท้ายที่เหลือ MPI จะต้องเติบโตระดับ 3.8% ทุกเดือน แต่หากจะเติบโต 2% ในช่วงที่เหลือก็จะต้องเติบโตเดือนละสูงถึง 7.8% ซึ่งก็ยังมีประเด็นที่ยังเป็นความหวังให้ MPI และ GDP เติบโตได้ตามเป้า คือ การนำเข้าวัตถุดิบเป็นบวกต่อเนื่องเดือนที่ 2 แล้ว และการส่งออกสินค้าอุตสาหกรรมก็บวกเป็นเดือนที่ 2 เช่นกัน และเมื่อมาดูในรายตลาดทุกตลาดเป็นบวกหมด แม้แต่อียูและจีนที่เคยติดลบ และอาเซียน ขณะนี้การส่งออกสินค้าอุตสาหกรรมที่ไม่รวมทองเป็นบวกทุกตลาด
ทั้งนี้ ช่วงที่เหลือของปีมองว่าจะมีเรื่องของเสื้อผ้าสิ่งทอ โดยเฉพาะเสื้อผ้าสีดำเข้ามาช่วยอย่างน้อยก็ 2-3 ไตรมาส ขณะที่อุตสาหกรรมอื่นๆ ก็ไม่มีปัญหาในตัวโครงสร้างหรือพื้นฐานของอุตสาหกรรม 